PATVIRTINTA

Radviliškio rajono savivaldybės tarybos

2024 m. gegužės d. sprendimu Nr. T-

**RADVILIŠKIO R. POCIŪNĖLIŲ PAGRINDINĖS MOKYKLOS REORGANIZAVIMO JUNGIMO BŪDU, PRIJUNGIANT JĄ PRIE RADVILIŠKIO R. BAISOGALOS GIMNAZIJOS, SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Radviliškio r. Pociūnėlių pagrindinės mokyklos reorganizavimo jungimo būdu, prijungiant ją prie Radviliškio r. Baisogalos gimnazijos, sąlygų aprašas (toliau – Aprašas) nustato Radviliškio r. Pociūnėlių pagrindinės mokyklos reorganizavimo jungimo būdu, prijungiant ją prie Radviliškio r. Baisogalos gimnazijos sąlygas.
2. Aprašas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos civilinio kodekso 2.95 ir 2.96 straipsniais, 2.97 straipsnio 3 dalimi, 2.99 straipsnio 1 ir 2 dalimis, 2.101 straipsniu, Lietuvos Respublikos švietimo įstatymo 44 straipsnio 2 ir 6 dalimis, 58 straipsnio 1 dalies 3 punktu, Lietuvos Respublikos biudžetinių įstaigų įstatymo 4 straipsnio 2 dalimi, 5 straipsnio 3 dalies 1, 5, 6 punktais, 24 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Radviliškio rajono savivaldybės tarybos 2024 m. balandžio 11 d. sprendimu Nr. T-341 „Dėl sutikimo reorganizuoti Radviliškio r. Pociūnėlių pagrindinę mokyklą“.

**II SKYRIUS**

**INFORMACIJA APIE REORGANIZAVIME DALYVAUJANČIUS JURIDINIUS ASMENIS**

1. Reorganizuojamas juridinis asmuo:
   1. pavadinimas – Radviliškio r. Pociūnėlių pagrindinė mokykla;
   2. teisinė forma – biudžetinė įstaiga;
   3. buveinė – Dotnuvos g. 1, 82302, Pociūnėlių mstl., Skėmių sen., Radviliškio rajono savivaldybė;
   4. juridinio asmens kodas – 290673450;
   5. duomenys apie juridinį asmenį kaupiami ir saugomi valstybės įmonės Registrų centro Juridinių asmenų registre.
2. Reorganizavime dalyvaujantis juridinis asmuo:
   1. pavadinimas – Radviliškio r. Baisogalos gimnazija;
   2. teisinė forma – biudžetinė įstaiga;
   3. buveinė – Mokyklos g. 25, Baisogalos mstl., 82323 Radviliškio rajono savivaldybė;
   4. juridinio asmens kodas – 190672543;
   5. duomenys apie juridinį asmenį kaupiami ir saugomi valstybės įmonės Registrų centro Juridinių asmenų registre.

**III SKYRIUS**

**REORGANIZAVIMO TIKSLAS,**

**REORGANIZAVIMO BŪDAS, PASIBAIGIANTIS JURIDINIS ASMUO, TĘSIANTIS VEIKLĄ PO REORGANIZAVIMO JURIDINIS ASMUO**

1. Reorganizavimo tikslas – sudaryti vadybines prielaidas reorganizuojamos mokyklos veiklą organizuoti optimaliais žmogiškais, finansiniais ir materialiniais ištekliais, užtikrinant kokybišką mokyklai priskirtų funkcijų vykdymą, siekiant geresnės ugdymo kokybės bei efektyvesnio išteklių naudojimo.
2. Reorganizavimo būdas – Radviliškio r. Pociūnėlių pagrindinė mokykla reorganizuojama jungimo būdu, prijungiant ją prie Radviliškio r. Baisogalos gimnazijos.
3. Pasibaigiantis juridinis asmuo – biudžetinė įstaiga Radviliškio r. Pociūnėlių pagrindinė mokykla, kuri po reorganizavimo tampa Radviliškio r. Baisogalos gimnazijos Pociūnėlių skyriumi.
4. Tęsiantis veiklą po reorganizavimo juridinis asmuo – biudžetinė įstaiga Radviliškio r. Baisogalos gimnazija, turinti struktūrinį padalinį – Radviliškio r. Baisogalos gimnazijos Pociūnėlių skyrių (buveinė – Dotnuvos g. 1, 82302, Pociūnėlių mstl., Skėmių sen., Radviliškio rajono savivaldybė).
5. Radviliškio r. Pociūnėlių pagrindinė mokykla kaip juridinis asmuo savo veiklą baigia nuo išregistravimo iš valstybės įmonės Registrų centro Juridinių asmenų registro (toliau – Juridinių asmenų registras) dienos, bet ne vėliau kaip rugpjūčio 31 d. Pasibaigus reorganizavimui, Radviliškio r. Pociūnėlių pagrindinės mokyklos teisės ir pareigos pereina veiklą tęsiančiai Radviliškio r. Baisogalos gimnazijai.
6. Po reorganizavimo Radviliškio r. Baisogalos gimnazija vykdys šias funkcijas:
   1. Baisogalos gimnazijoje vykdyspagrindinio, vidurinio ugdymo neformaliojo vaikų švietimo programas; Pociūnėlių skyriuje – ikimokyklinio, priešmokyklinio, pradinio, pagrindinio ugdymo, neformaliojo vaikų švietimo programas;
   2. formuos ir įgyvendins ugdymo turinį pagal Lietuvos Respublikos švietimo, mokslo ir sporto ministerijos patvirtintus Bendruosius ugdymo planus ir Bendrąsias programas;
   3. vykdys kitas įstaigos nuostatuose nustatytas funkcijas.

**IV SKYRIUS**

**REORGANIZAVIMO ETAPAI IR VYKDYTOJAI**

1. Reorganizavimo procedūrų pradžia – reorganizavimo sąlygų viešo paskelbimo diena. Iki 2024 m. balandžio 19 d. apie reorganizavimo sąlygų sudarymą vieną kartą paskelbiama ugdymo įstaigų ir Radviliškio rajono savivaldybės interneto svetainėse (atsakingi vykdytojai – reorganizuojamas juridinis asmuo ir reorganizavime dalyvaujantis juridinis asmuo).
2. Apie reorganizavimo sąlygų sudarymą pranešama raštu visiems juridinio asmens kreditoriams (atsakingi vykdytojai – reorganizuojamas juridinis asmuo ir reorganizavime dalyvaujantis juridinis asmuo).
3. Juridinių asmenų registrui dokumentai (prašymas įregistruoti juridinio asmens teisinį statusą, Aprašas ir dokumentas, patvirtinantis, kad sumokėtas atlyginimas už įregistravimą), reikalingi reorganizuojamo ar dalyvaujančio reorganizavime juridinio asmens statusui įregistruoti, pateikiami ne vėliau kaip pirmą Aprašo viešo paskelbimo dieną (atsakingi vykdytojai – reorganizuojamas juridinis asmuo ir reorganizavime dalyvaujantis juridinis asmuo).
4. Valstybinio socialinio draudimo fondo valdybos Radviliškio skyriui per 3 dienas nuo juridinio asmens teisinio statuso (reorganizuojamas, dalyvaujantis reorganizavime) įregistravimo Juridinių asmenų registre, pateikia pranešimą apie apdraustųjų darbuotojų valstybinio socialinio draudimo pabaigą, nurodydamas apdraustuosius, kurių valstybinis socialinis draudimas nutraukiamas Radviliškio r. Pociūnėlių pagrindinėje mokykloje ir bus tęsiamas Radviliškio r. Baisogalos gimnazijoje (atsakingi vykdytojai – reorganizuojamas juridinis asmuo ir reorganizavime dalyvaujantis juridinis asmuo).
5. Radviliškio r. Baisogalos gimnazijos direktorius iki 2024 m. balandžio 26 d. teisės aktų nustatyta tvarka Radviliškio rajono savivaldybės tarybai pateikia tvirtinti Radviliškio r. Baisogalos gimnazijos nuostatų naujos redakcijos projektą, kuriam yra pritarusi gimnazijos taryba.
6. Radviliškio r. Pociūnėlių pagrindinės mokyklos direktorius:
   1. apie Radviliškio rajono savivaldybės tarybos sprendimą dėl mokyklos reorganizavimo raštu praneša kiekvienam mokiniui ne vėliau kaip per vieną mėnesį nuo sprendimo priėmimo dienos;
   2. Lietuvos Respublikos darbo kodekso nustatyta tvarka informuoja darbuotojus apie darbo sąlygų pasikeitimą nuo 2024 m. rugsėjo 1 d. arba darbo sutarčių nutraukimą, rengia konsultacijas su mokyklos darbuotojų atstovais apie darbo sąlygų pasikeitimą ir (ar) galimą atleidimą iš darbo.
7. Radviliškio r. Pociūnėlių pagrindinės mokyklos darbuotojų darbo santykiai nuo 2024 m. rugsėjo 1 d. tęsiami Radviliškio r. Baisogalos gimnazijoje Lietuvos Respublikos darbo kodekso nustatyta tvarka.
8. Iki 2024 m. gegužės 31 d. atliekamas Radviliškio r. Pociūnėlių pagrindinės mokyklos turto ir atsiskaitymų inventorizavimas (atsakingas vykdytojas – reorganizuojama įstaiga).
9. Radviliškio r. Pociūnėlių pagrindinės mokyklos direktorius iki 2024 m. birželio 4 d. Radviliškio rajono savivaldybės administracijai pateikia dokumentus, reikalingus parengti Radviliškio rajono savivaldybės tarybos sprendimus dėl tinkamo naudoti Radviliškio r. Pociūnėlių pagrindinės mokyklos patikėjimo teise valdomo ir naudojamo Radviliškio rajono savivaldybės turto, panaudos pagrindais naudojamo valstybės turto, kurį patikėjimo teise valdo Radviliškio rajono savivaldybė, perdavimo Radviliškio r. Baisogalos gimnazijai.
10. 2024 m. gegužės 31 d. duomenimis inventorizuotas Radviliškio r. Pociūnėlių pagrindinės mokyklos turtas valdyti, naudoti ir disponuoti juo patikėjimo teise Radviliškio rajono savivaldybės tarybos sprendimais perduodamas Radviliškio r. Baisogalos gimnazijai teisės aktų nustatyta tvarka iki 2024 m. birželio 30 d. (atsakingas vykdytojas – reorganizuojama įstaiga).
11. Turto perdavimo ir priėmimo aktus iki 2024 m. rugpjūčio 31 d. pasirašo Radviliškio r. Pociūnėlių pagrindinės mokyklos atstovai (direktorius, už įstaigos turtą materialiai atsakingas asmuo), Radviliškio r. Baisogalos gimnazijos atstovai (direktorius, už įstaigos turtą materialiai atsakingas asmuo) bei Radviliškio rajono savivaldybės švietimo ir sporto paslaugų centro Buhalterinės apskaitos ir planavimo skyriaus vyriausiasis buhalteris (atsakingi vykdytojai – reorganizuojamas juridinis asmuo, reorganizacijoje dalyvaujantis juridinis asmuo).
12. Radviliškio r. Pociūnėlių pagrindinės mokyklos archyvas, kiti dokumentai iki 2024 m. rugpjūčio 31 d. teisės aktų nustatyta tvarka perduodami Radviliškio r. Baisogalos gimnazijai. Mokyklų direktoriai pasirašo dokumentų perdavimo-priėmimo aktus (atsakingi vykdytojai – reorganizuojamas juridinis asmuo, reorganizacijoje dalyvaujantis juridinis asmuo).
13. Reorganizuojama Radviliškio r. Pociūnėlių pagrindinė mokykla atsiskaito bei nutraukia sutartis su paslaugų teikėjais (išskyrus elektros tiekimo, vandentiekio, ryšių ir susijusias su mokinių maitinimu) iki 2024 m. rugpjūčio 31 d. (atsakingas vykdytojas – reorganizuojamas juridinis asmuo.
14. Radviliškio r. Pociūnėlių pagrindinė mokykla pagal 2024 metų rugpjūčio 31 d. būklę sudaro finansinį ir biudžeto įvykdymo ataskaitų rinkinius, Lietuvos Respublikos finansų ministro nustatyta tvarka praėjusio ataskaitinio laikotarpio duomenis suveda į Viešojo sektoriaus apskaitos ir konsolidavimo informacinę sistemą (VSAKIS) ir pateikia juos Radviliškio rajono savivaldybės administracijai bei Radviliškio r. Baisogalos gimnazijai (atsakingas vykdytojas – reorganizuojamas juridinis asmuo).
15. Radviliškio r. Pociūnėlių pagrindinės mokyklos antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami (atsakingas vykdytojas – reorganizuojamas juridinis asmuo).
16. Teisės aktų nustatyta tvarka iki 2024 m. rugpjūčio 31 d.:
    1. Radviliškio r. Pociūnėlių pagrindinė mokykla išregistruojama iš Juridinių asmenų registro, pateikus prašymą išregistruoti ir įstaigos registravimo pažymėjimo originalą (atsakingas vykdytojas – reorganizuojamas juridinis asmuo).
    2. Juridinių asmenų registre įregistruojami naujos redakcijos Radviliškio r. Baisogalos gimnazijos nuostatai (atsakingas vykdytojas – reorganizavime dalyvaujantis juridinis asmuo).

**V SKYRIUS**

**BAIGIAMOSIOS NUOSTATOS**

1. Reorganizavimo laikotarpiu Radviliškio r. Pociūnėlių pagrindinės mokyklos ir Baisogalos gimnazijos direktoriai užtikrina nepertraukiamą įstaigų veiklą.
2. Radviliškio r. Pociūnėlių pagrindinė mokykla įsipareigoja sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie įstaigos reorganizavimą.
3. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.
4. Aprašą įgyvendina Radviliškio r. Pociūnėlių pagrindinės mokyklos ir Radviliškio r. Baisogalos gimnazijos direktoriai.
5. Aprašo įgyvendinimo kontrolę vykdo Radviliškio rajono savivaldybės administracija.
6. Reorganizavimo pabaiga – Radviliškio r. Baisogalos gimnazijos nuostatų įregistravimo Juridinių asmenų registre diena. Reorganizavimas turi būti baigtas iki 2024 m. rugpjūčio 31 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_